khistorydata/jeongjo-sjw-relations huggingface dataset:
정조 2년
藥房都提調徐命善。提調具允鈺。右承旨金思穆啓曰。伏未審夜間。聖體調攝。若何。湯劑進御後。益有差勝之勢乎。臣等率諸御醫。趁早入診。詳察聖候。議定繼進當否爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 2년
王大妃殿惠慶宮中宮殿。藥房口傳問安。答曰。知道。淑昌宮。藥房口傳問安。答曰。知道。
정조 2년
大殿王大妃殿惠慶宮中宮殿。政院玉堂口傳問安。答曰。知道。淑昌宮。政院玉堂口傳問安。答曰。知道。
정조 2년
兵曹口傳政事。以李徵範柳光命。爲訓鍊都監哨官。
정조 2년
傳于李鎭衡曰。中官金聖完。廂庫中官二人。令該府拿處。
정조 2년
司諫洪彦喆。持平金翊休徐有鍊。正言李洪載啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。更加嚴鞫。快正王法。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平金翊休徐有鍊啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。措辭見上答府曰。不允。
정조 2년
司諫洪彦喆。正言李洪載啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請吳濬根。亟施屛裔之典。措辭見上答院曰。不允。
정조 2년
戊戌閏六月二十五日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖候。若何。上曰。今夜度數。只爲一次。食飮頗勝於前矣。國榮曰。滯候今日。何如。上曰。亦少減。而尙有凝滯之氣矣。國榮曰。湯劑煎待矣。上曰。入之。醫官慶絢。奉加減倉廩散進前。上進御。命讀公事。國榮讀奏。命退去。諸臣以次出。
정조 2년
戊戌閏六月二十五日辰時。上御誠正閣。藥房入診入侍時。都提調徐命善。提調具允鈺。副提調洪國榮。記事官柳孟養徐龍輔金勉柱。醫官慶絢吳道炯康命吉張祜。以次進伏訖。命善曰。夜間聖體。若何。上曰。今日則顯差矣。命善曰。夜來度數。何如。上曰。曉頭一次爲之。而後重之症。尙無減矣。命善曰。此是濕熱不縮之症。差過一兩日。則自可漸差矣。命醫官入診。絢診候訖。奏曰。脈候今日則度數調均如常矣。道炯診候訖。奏曰。脈候旣沈且緩。比昨顯勝矣。命吉祜所奏。與道炯同。上曰。湯劑。何以爲之乎。絢對曰。姑觀午後問安。更議繼進湯劑好矣。道炯曰。午後更進一貼後。更爲議定好矣。命醫官先退。上曰。秋間陵幸後。例有賞試射。而許多軍兵之賞賜所入木布甚多。幾爲數千同。京中所在之木。似必不足。何以變通則好乎。命善曰。然則關西所在木。不得不取用矣。允鈺曰。關西木。不堪用於賞格矣。上曰。木品薄劣乎。國榮曰。非但木品薄劣。尺數不滿二十尺。便同無用之物矣。上曰。關西之木。素稱品好。而近來胡至於此極也。國榮曰。稱以改色。每以尺短薄劣者換出。故如是云矣。上曰。換出一節。非獨木布而已。封不動銀。亦有幻弄之弊云。然否。命善曰。此弊尤甚。不獨換出。多有消瀜者云矣。國榮曰。國家緩急所恃者。只關西。而所貯公貨。如是耗縮。將來之憂。誠不少矣。上曰。今年自春至夏。國家連有大事。經用似當太縮。以卽今所儲。可當支用乎。允鈺曰。錢則見存者。尙爲五萬餘兩。尙多有未捧者。而至於米。則太不足。前頭若得五千石。則庶可支用矣。上曰。鑄錢始作乎。允鈺曰。以錢本之未出。姑未始役矣。上曰。以何樣錢。將出本乎。允鈺曰。大小厚薄。將以開元通寶貌樣爲之則頗好。而姑未決定矣。上曰。開元通寶。小且單薄。以我國舊錢中大且厚者。作本以鑄好矣。命善曰。錢樣稍大且厚。然後可能久用。今之小錢易爲傷破。而不能久遠矣。命退去。諸臣以次出。
정조 2년
戊戌閏六月二十五日酉時。上御誠正閣。坐直承旨入侍時。同副承旨李鎭衡。記事官鄭東浚徐龍輔金勉柱。以次進伏訖。上曰。左相入侍。賤臣承命出來。與左議政徐命善入侍。命善曰。午間聖候。若何。上曰。又有痢漸矣。命善曰。度數不甚頻數乎。上曰。度數則不過四五度矣。命善曰。暑熱之症。每難卽差。伏願善爲調攝焉。上曰。副提調持加減倉廩散入侍。出榻敎副提調洪國榮。持湯劑進伏。上進服湯劑後。命書傳敎曰。副提調持加減倉廩湯。夕後更爲入侍。命退。諸臣以次退出。
정조 2년
行都承旨洪國榮藥院直。行左承旨鄭民始坐直。右承旨洪檢坐。左副承旨金思穆坐。右副承旨蔡弘履坐。同副承旨李鎭衡坐直。注書柳孟養藥院直鄭東浚仕直。事變假注書李百亨仕。
정조 2년
藥房都提調徐命善。提調具允鈺。同副承旨李鎭衡啓曰。伏未審夜間。聖體調攝。若何。湯劑進御後。益有差勝之勢乎。臣等率諸御醫。趁早入診。詳察聖候議定。繼進當否爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 2년
大殿王大妃殿惠慶宮。政院玉堂口傳問安。答曰。知道。淑昌宮。政院玉堂口傳問安。答曰。知道。
정조 2년
洪檢啓曰。今日拜表時。兩司無進參之員。除在外傳旨未下外。竝卽牌招。何如。傳曰。允。
정조 2년
傳于金思穆曰。刑曹參判。使之入來。
정조 2년
傳于洪檢曰。水使有闕。政官牌招開政。
정조 2년
傳于金思穆曰。工曹判書入侍。
정조 2년
金思穆啓曰。刑曹參判鄭民始。依下敎來待矣。
정조 2년
以備忘記。傳于蔡弘履曰。前兵使具明謙。前牧使曺學臣。前中軍李潤彬。竝別軍職差下。
정조 2년
傳于洪檢曰。朝參不稟兵房承旨。可謂失職。右副承旨徐有防遞差。刑曹參判鄭民始除授。
정조 2년
以備忘記。傳于金思穆曰。朝儀亦係國綱。儀註旣有宗親文武百官入參之文。節目又有九品倒班。送至郊館。仍行査對之法。則今日百官班。西班之宗武。東班則工判一人外。許多三品以上。無一人進參。苟有紀綱。豈敢若是。雖曰事是襲謬云。而昨年權停之班。只以小各司官進參。旣有親臨權禮無異之飭敎。是以。宗武之入參。蓋遵此敎也。然則獨於文班。諉之襲謬可乎。玆事非曰大事。所敎在於不遵飭敎。不念國綱。不重朝儀矣。夫豈小事也。予則先自大官。慨然矣。今日殿庭百官班之東班。有實職三品以上不參人員。大臣外。除候班及入侍人員。一倂越俸一等。三品以下。從重推考。當初該房之不能檢飭。已是失體。況於現告捧入命下之後。乃以已參班之宗武。混同書入。該房之事若此。安望申飭百司。禮房承旨金思穆洪檢。爲先從重推考。
정조 2년
傳于洪檢曰。全羅水使奪符拿來之際。廚傳有弊。三和府使當日辭朝。
정조 2년
有政。吏批。行判書李重祜進。參判金熤未肅拜。參議李義翊進。右承旨洪檢進。以沈念祖爲校理。金文鐸爲禮曹正郞。曺允弼爲監察。金在鎭爲戶曹正郞。具敍五爲三和府使。
정조 2년
兵批。行判書李徽之進。參判尹坊進。參議李憲默未肅拜。參知李世奭入直進。右承旨洪檢進。啓曰。全羅右水使。今當差出。而擬望之人乏少。他道守令竝擬。何如。傳曰。允。以李東燁爲全羅右水使。高信謙爲忠翊將。副司直金朝潤吳載紹徐有防單付。
정조 2년
傳于洪檢曰。三和府使留待。
정조 2년
鄭民始。以司僕寺內乘。以一提調意啓曰。兼內乘具敍五。今日政移拜外任矣。其代卽令該曹。口傳差出。以爲推移入直之地。何如。傳曰。允。
정조 2년
兵曹口傳政事。以李仁秀爲兼內乘。
정조 2년
傳于洪檢曰。三和府使入侍。
정조 2년
鄭民始。以訓鍊都監言啓曰。依下敎。前宣傳官洪和輔。各別決棍十七度之意。敢啓。傳曰。知道。
정조 2년
戊戌閏六月二十六日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。小差後一樣矣。國榮曰。度數亦爲不頻乎。上曰。度數則不頻。而每於登溷時。後重滋甚。是可悶也。國榮曰。後重之症。自是暑熱下住之致。漸可差復矣。上曰。湯劑煎待乎。國榮曰。已爲煎待矣。上曰。入之。醫官慶絢。奉加減倉廩湯進前。上進御。命讀公事。國榮讀奏。國榮曰。倉廩湯幾進八九貼。痢毒快解。度數顯減。不宜以滌濕之劑。一味進御。更議繼進湯劑好矣。上曰。卿與醫官。議定煎入。可也。上曰。朝參稟。旣有定式。則該房。何不循例入之乎。國榮曰。近以上候之未寧。紛撓之中。忘未入稟云矣。上曰。拜表今方行禮乎。國榮曰。百官未及來會。故姑未行禮矣。命退去。諸臣以次出。
정조 2년
戊戌閏六月二十六日辰時。上御誠正閣。藥房入診入侍時。都提調徐命善。提調具允鈺。副提調洪國榮。左承旨洪檢。記事官鄭東浚徐龍輔金勉柱。醫官慶絢吳道絅姜命吉徐命緯。以次進伏訖。命善曰。夜間聖候。若何。上曰。稍不如昨日矣。命道絅入診。道絅進伏診脈訖。退伏奏曰。左右三部。比昨一樣矣。命命吉入診脈訖。退伏奏曰。脈候之斡旋。比昨一樣矣。國榮曰。醫官旣已入來。湯劑更爲議定好矣。道絅等曰。倉廩湯。今姑停止。加味立效散。自今日進御好矣。命醫官先退。上曰。瀋陽使入侍。正使李溵。書狀官南鶴聞以次進伏。溵曰。日間聖候。若何。上曰。一樣矣。溵曰。王大妃殿氣候。若何。上曰。一樣。溵曰。惠慶宮氣候。若何。上曰。一儀矣。上曰。老矣猶酷。此時遠路行役。誠用關念。必善爲往來焉。何間當復命乎。溵曰。似在九月間矣。上曰。書狀亦善爲往來。可也。上曰。今日發行。當宿何處乎。溵曰。宿所高陽矣。仍命傳給賜物後。命使臣先退。上曰。刑曹參判。同副承旨入侍。刑曹參判鄭民始。同副承旨李鎭衡進伏。命鎭衡讀公事。上曰。今日拜表時。西班宗武臣。則幾皆進參。可謂不負昨年飭敎。而東班則只工判一人外。無一進參者云。紀綱所在。極爲駭然矣。命善曰。飭敎之後。尙復如此。極爲駭然矣。上曰。拜表時不參監。一竝拿問處之事。出榻敎上曰。閫帥防禦使之不爲別軍職之規。創自何時乎。命善曰。未知的在何時。而蓋閫帥防禦使之不爲軍官以後。亦不得爲別軍職矣。然而別軍職。旣是近侍之職。則豈拘此例乎。上曰。然矣。上曰。洪和輔之驕仰放肆。自前已知。而咫尺前席。至以面慢等語。肆然奏對。極爲駭妄矣。當決棍。其令待令。上曰。行首宣傳官洪和輔。爲先汰去事。出榻敎上曰。訓將入侍。訓鍊大將具善復進伏。上曰。頃日次對時。以洪和輔事。大臣亦言之。故昨果召見。則奏對之際。極爲駭妄放肆。此不可置之。卿出去。決棍二十度。各別爲之。可也。命退去。諸臣以次退出。
정조 2년
戊戌閏六月二十六日酉時。上御誠正閣。三和府使入侍時。同副承旨李鎭衡。三和府使具敍五。記事官鄭東浚徐龍輔金勉柱。以次進伏訖。上曰。三和府使進前。敍五進前俯伏。上下詢其履歷。又命誦七事訖。上曰。勿負委寄之意。勉稱爲之。可也。命給賜物後。上曰。宣諭自政院爲之。可也。命退。諸臣以次退出。
정조 2년
藥房都提調徐命善。提調具允鈺。同副承旨李鎭衡啓曰。伏未審夜間。聖體調攝。若何。湯劑進御後。益有差勝之勢乎。臣等率諸御醫。趁早入診。詳察聖候。議定繼進當否爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 2년
大殿王大妃殿惠慶宮中宮殿。政院玉堂口傳問安。答曰。知道。淑昌宮。政院玉堂口傳問安。答曰。知悉。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而上候方在未寧中。不得爲之之意。敢啓。傳曰。知道。
정조 2년
吏曹口傳政事。以魚錫定爲長湍府使。
정조 2년
傳于李鎭衡曰。左議政入侍。
정조 2년
傳于鄭民始曰。中官金聖完。以奏對不實罪。旣已就理多日。參酌以公罪照律。付過放送後草記。其餘中官二人。雖是同罪。所犯稍重。後日開坐时。捧供以聞。
정조 2년
領議政金尙喆。右議政鄭弘淳箚曰。伏以聖候未寧之節。遄臻翌瘳之喜。雖未得登筵躬候。下情慶幸。曷可形喩。昨以使行拜表時。東班之無一進參。伏奉誨責之敎。臣等於此。誠不勝萬萬悚懍之至。從前二品以上之闕然不參。猶可諉之以襲謬。而昨年唱第時。旣有申飭之敎。則今番擧行之際。固當審愼之不暇。而茫然未覺。自歸顚錯。竟犯違命之科。其將何辭自解。初未董飭。罪在政府。而畢竟責罰。乃獨倖逭。聖意雖出於包容。在臣等義分。其何敢晏然而已乎。終宵自訟。玆敢聯陳短箚。伏乞聖明。重降威譴。以勵群工。以安私分焉。答曰。省箚具悉卿等之懇。噫。朝綱之不振。非一日之故。予亦難於淬勵。況卿等之在下風之列者乎。昨日飭敎。不過責滿之意。卿等安心勿辭。卽起視事。仍傳曰。此批答。遣史官傳諭于領右相。
정조 2년
領敦寧鄭存謙箚曰。伏以聖候未寧之節。遄臻乃瘳之喜。下忱慶幸。曷有其極。昨以殿庭朝儀之不備。致勤責敎。惶懍之極。不知所出。昨年權禮。旣有飭勵之敎。而臣實昏謬。自犯違慢之科。揆以邦憲。合被重譴。而只以忝叨濫秩。特蒙寬貸。聖度雖出於涵覆。私心豈安於倖免。戴罪含恩。冞切悚蹙。玆敢短箚自訟。伏乞聖明。亟賜譴何。以警具僚。以安賤分焉。答曰。省箚具悉卿懇。已諭於領右相之批矣。卿其安心勿辭。仍傳曰。此批答。遣史官傳諭于領敦寧。
정조 2년
戊戌閏六月二十七日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。後重之症。何如。上曰。少有減勢。而尙未顯差矣。命讀公事。國榮讀奏。上曰。中日標信。只祗受於兵曹都摠府。至於宿衛所。初不祗受云。闕內入直軍兵。皆爲宿衛所所管。則動兵之時。獨不專管。已極不可。且武藝別監忠壯衛將。初無標信。而往赴試射云。此雖謬例。事甚疎虞矣。國榮曰。標信之不爲祗受於宿衛所。姑未定制。故未及擧行之致。至於武藝別監忠壯衛將。名以軍兵。不見標信。任自離去直所。亦甚怪訝。此等事。一番釐整好矣。上曰。湯劑以昨日議定者煎入乎。國榮曰。諸醫皆以爲立效散。可以淸熱去濕之劑。姑爲進御爲好云。故今方煎待矣。上曰。湯劑入之。醫官慶絢。奉加減立效散進前。上進御。命退去。諸臣以次出。
정조 2년
戊戌閏六月二十七日辰時。上御誠正閣。藥房入診入侍時。都提調徐命善。提調具允鈺。副提調洪國榮。記事官柳孟養徐龍輔金勉柱。醫官慶絢吳道炯康命吉張祜。以次進伏訖。命善曰。夜間聖候。若何。上曰。一樣矣。命善曰。後重之症候。何如。上曰。比昨稍減。而尙未顯差矣。命善請診候。上曰。只吳道炯康命吉入診。可也。道炯診候訖。奏曰。脈候左右三部。沈緩如昨。今則顯勝矣。命吉診候訖。奏曰。脈候調均。沈緩與昨日同矣。上曰。立效散。更爲進御乎。道炯曰。一貼更爲進御穩當矣。命醫官先退。命善曰。秋享大祭誓戒不遠。而聖候未寧之中。有難親行。預爲下敎。然後當以攝行擧行矣。國榮曰。病患雖已小差。度數尙此頻數。實難行禮矣。上曰。然則攝行好矣。仍命書傳敎曰。大臣旣奏。一向勉强。亦欠致潔之道。秋享大祭攝儀。又命書傳敎曰。平薪僉使許圭。除辭朝赴任。上曰。都政尙不擇日。而畿邑守宰多有窠。秋間陵幸時。沿路守令。自多擧行。而趁卽差出。然後可無窘急之弊矣。命善曰。向聞吏兵判言則都政。來初卽爲擧行云矣。命書傳敎曰。政月垂過。政稟尙稽。申飭吏曹兵曹。其令從近擧行。又命書傳敎曰。長湍府使。口傳差出。當日辭朝。命退去。諸臣以次出。
정조 2년
戊戌閏六月二十七日酉時。上御誠正閣。左議政入侍時。左議政徐命善。行左承旨鄭民始。記事官柳孟養徐龍輔金勉柱。以次進伏訖。命善曰。午間聖候。若何。上曰。別無加減矣。上曰。闕門開閉。何等至重。而注書初不出見云。故問其委折。則注書終不直告。年少新進。焉敢漫漶奏對乎。民始曰。問於注書。則連爲出見。而再昨夕。則適値入侍。不得出去云。故以此仰奏矣。上曰。予的知不出之事。故有此下詢。而一味漫漶。極涉駭然矣。命善曰。下詢之下。焉敢欺對乎。當該注書。處分好矣。上曰。渠雖無狀。此等小事。不必譴責矣。命善曰。其在懲勵之道。不可無罪矣。上曰。卽見司僕草記。則貢馬瘦脊特甚云。莫重貢馬。何如是不成貌樣乎。命善曰。其中無一匹可用者。極涉駭然矣。上曰。千里越海。瘦脊無或怪矣。近來馬畜。不甚蕃盛。亦爲可悶矣。命善曰。初運旣入。不必久留。從速區處好矣。上曰。從當頒賜。姑待下敎。可也。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨洪檢坐。左副承旨金思穆坐直。右副承旨蔡弘履坐。同副承旨李鎭衡坐直。注書柳孟養藥院直鄭東浚仕直。事變假注書李百亨仕。
정조 2년
蔡弘履啓曰。憲府連日監察茶時。事甚未安。除在外傳旨疏批未下外。大司憲金魯鎭。卽爲牌招。何如。傳曰。允。
정조 2년
洪檢啓曰。都目政事。來七月初一日爲之之意。敢啓。傳曰。知道。
정조 2년
李鎭衡。以實錄廳郞廳。以摠裁官意啓曰。政院事變注書日記中己未九月乙丑二月日記纂修時。有參考事。爲先取來。而每每草記。事涉煩瀆。此後除草記取來之意。敢啓。傳曰。知道。
정조 2년
李鎭衡啓曰。因實錄廳草記。事變日記中己未九月乙丑二月日記取來事。啓下矣。兩年日記各一卷輸送之意。敢啓。傳曰。知道。
정조 2년
李鎭衡。以觀象監官員。以領事提調意啓曰。淑昌宮供上曆書三書一件。白粧曆一件。白日課三十件。當爲封進。容入紙地。令該廳。磨鍊上下。前期印出。何如。傳曰。允。
정조 2년
鄭民始。以司僕寺官員。以一提調意啓曰。濟州出來先運各樣進上馬八十八匹內。三匹船中故失。實納馬八十五匹。禾毛色別單書入。而貢獻事體。何等重大。而今年所納馬。比前體小駑劣。事極寒心。當該封進牧使。推考警責。何如。傳曰。允。
정조 2년
蔡弘履。以義禁府言啓曰。中官金聖完。參酌以公罪。付過放送後。草記事。命下矣。時囚罪人金聖完。付過放送之意。敢啓。傳曰。知道。
정조 2년
戊戌閏六月十八日。兼春秋張顯慶。刑曹啓目。以開城府居韓孝信駕前上言爲母訟冤事。因開城留守査啓。令該曹稟處矣。金女段。不可無參恕之道是旀。巫女役夫之反覆納招。疑亂獄情者。竝令守臣。嚴刑照勘之意。分付。何如。啓。傳曰。玆獄本是疑晦。有難輕易決折。金女段。爲先卽爲放送。在囚各人等段乙良。姑爲牢囚。更待處分事。分付守臣爲良如敎。
정조 2년
戊戌閏六月二十八日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖候。若何。上曰。與昨一樣矣。國榮曰。後重之症。漸有差減之勢乎。上曰。今日則少減矣。國榮曰。湯劑煎待矣。上曰。入之。醫官慶絢。奉加減立效散進前。上進御。上曰。都目何間爲之云乎。國榮曰。將以來月初一日爲之云矣。上曰。今番濟州貢馬。體小駑劣云。馬畜不敷而然耶。封進不謹而然耶。國榮曰。聞濟州消息。則近來馬畜。頗不蕃息。故封進馬雖極擇。如是瘦劣云矣。命讀公事。國榮讀奏。命退去。諸臣以次出。
정조 2년
戊戌閏六月二十八日辰時。上御誠正閣。藥房入診入侍時。都提調徐命善。提調具允鈺。副提調洪國榮。記事官柳孟養徐龍輔金勉柱。醫官慶絢吳道炯康命吉張祜。以次進伏訖。命善曰。夜間聖候。若何。上曰。與昨一樣矣。命善曰。後重之症。差減乎。上曰。今日則稍勝矣。命善曰。診候後議定湯劑好矣。上曰。只吳道炯康命吉入診。道炯診候訖。奏曰。脈候左右三部。沈緩與昨一樣矣。命吉所奏同。上曰。湯劑。何以爲之乎。道炯曰。立效散。今日又進一貼後。明日議定好矣。上曰。午後一貼。更爲煎入。可也。命善曰。貢馬待下敎入之事。下敎矣。前日所喂之馬。方出置於外寺。頒賜時同爲入之乎。上曰。亦爲待下敎入之。命退去。諸臣以次出。
정조 2년
戊戌閏六月二十八日酉時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。午後聖候。加減。何如。上曰。一樣矣。國榮曰。湯劑煎待。入之乎。上曰。今日則顯減。不必更進。姑置之。國榮曰。然則明日議定。繼進湯劑好矣。上曰。明日召文臣。欲爲應製矣。國榮曰。春初亦已行之。時或應製。亦爲勸課之一道矣。上曰。卽見嶺伯狀啓。則密陽漂壓人命之致傷者。多至二百餘人。言念嶺民。殊甚慘絶。國榮曰。今年水災。嶺南最酷。死者已矣。生者亦難免塡連之患。國家之最關念處也。命退去。諸臣以次出。
정조 2년
戊戌閏六月二十八日初更。上御誠正閣。同副承旨入侍時。同副承旨李鎭衡。記事官鄭東浚林錫喆金勉柱。以次進伏訖。上命鎭衡。讀奏公事記。命書傳敎曰。司謁李德鳳推考。上曰。老炎尙爲難堪矣。鎭衡曰。然矣。上曰。日前之雨。可爲周洽乎。鎭衡曰。此時此雨。誠大幸矣。命退。諸臣以次退出。
정조 2년
藥房都提調徐命善。提調具允鈺。同副承旨李鎭衡啓曰。伏未審夜間。聖體調攝。若何。湯劑進御後。益有差勝之勢乎。臣等率諸御醫。趁早入診。詳察聖候。議定繼進當否爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。勿爲問安。
정조 2년
大殿。政院玉堂口傳問安。答曰。勿爲問安。王大妃殿惠慶宮中宮殿。政院玉堂口傳問安。答曰。知道。淑昌宮。政院玉堂口傳問安。答曰。知悉。
정조 2년
傳于李鎭衡曰。侍從堂上堂下違牌坐罷人。一倂敍用。
정조 2년
又傳于曰。禮房承旨馳詣宗廟景慕宮。奉審後。祭物看審。諸執事進排官。摘奸以來。
정조 2년
鄭民始。以宿衛所言啓曰。卽者訓鍊都監內巡牌將進告內。該營內巡軍。自闕外點考入來矣。其中二名。諉以金虎門入直軍兼行云。故往問入直處所。則金虎門領軍把摠哨官以爲。此是入直軍兵。則不可擅送云。莫重內巡。以入直軍兼行者。未知該營之有何所據而然也。而更鼓已下。發巡時至。每牌分排之際。旣有闕額。無以推移。不得依例發巡之意。敢啓。傳曰。知道。訓局內巡軍闕點事。極甚無謂。本都監大將怠忽之罪。方令問啓。依例發巡。該牌軍不足之數。以該營軍兵。仍爲推移領送。可也。
정조 2년
李鎭衡啓曰。因傳敎。訓局內巡軍之闕點。欲以入直他軍。自下移充事。問于訓鍊大將具善復。則以爲內巡。事體至嚴且重。故每日修成冊。付於宿衛所牌將。闕外點考。仍爲侍令於宿衛所矣。夕食代兩軍。無弊逢點入去云。故不知有此奸狀矣。兩軍磨鍊書字的。符同弄奸。自犯死罪。嚴敎之下。身爲大將。不能檢飭之罪。萬死猶輕。惶恐待罪。直欲鑽地以入而不得云矣。敢啓。傳曰。知道。此問啓所對。極爲未瑩。還給。更爲捧入。
정조 2년
以訓鍊大將具善復。更爲問啓啓辭。傳于李鎭衡曰。訓將當處分。退俟成命事分付。
정조 2년
鄭民始。以兵曹言啓曰。景福宮衛將朴萬齡朴春根。俱以身病猝重。時月之內。無望供職。呈狀乞遞。輪番之任。不可久曠。竝改差。何如。傳曰。允。
정조 2년
又以兵曹言啓曰。卽接南所衛將牒報。則景秋門南邊宮墻一間許。因雨頹落云。令紫門監。爲先堅實把子。各別圍排。急速修築。而金虎門入直砲手八名除出。限修築間。嚴加守直之意。敢啓。傳曰。知道。
정조 2년
戊戌閏六月二十九日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。今日則諸般症情快減。故政院玉堂問安。以勿爲答之矣。國榮曰。都提調爲承候來待矣。上曰。入侍。都提調徐命善進前。命善曰。俄伏承勿爲問安之敎。聖候想已快復。不勝欣忭矣。上曰。今日則諸症快差。故食飮稍勝矣。命善曰。今日亦令諸醫入診。似好矣。上曰。置之。上曰。右承旨入侍。右承旨洪檢進前。命書策題。王若曰。史。所以記實而徵信也。史之爲書。昉於何時。史之爲言。出於何義。虞書魯史。記載之文。而漢代之謂之經者何歟。編年繋月。記載之體。而馬氏之始爲傳者何歟。以言乎正史。則有二十三代。以言乎野史。則有數百餘家。其纂次之優劣。篇帙之名目。皆可歷指而明言歟。五難五志。爲著作之本。三途三體。爲著作之例。則其本其例也。可得聞歟。實錄時政之記。何自而創焉。日曆史宬之稱。何據而名焉。無懷有巢之前。書契未作。尊盧赫胥之代。墳典不聞。則禪通疏仡之紀。誰能著之。鉅靈豗傀之事。誰能述之。軒轅姫周四史之目。可以言歟。夏后殷家太史之名。可以指歟。三世踵修。而皆稱其良者。何也。四人竝命。而時論爲非者。何也。政駿見詡於當世。壽收貽譏於後代。其得失可言歟。蕭生尤罪於子長。呂氏不取於孟堅。其同異可言歟。天有四序。而何以獨謂之春史。時有庶徵。而何乃只稱以雲史。樂莫盛於英莖咸韶。而或比之制作之工。物莫貴於桑麻穀粟。而或說其文章之美。文皇稱之以身鑑。厥意何居。孫携謂之以墨兵。其故何在。靑史之靑。固有義焉。彤管之彤。亦有象歟。鰲峯賦詩傳以爲盛事。太液焚草艶以爲殊恩。則其時代事實。皆可詳言歟。張輔著三不如之論。不如者何事也。知幾上五不可之書。不可者何義也。當以心術。爲修史之範者誰也。不以口舌。爭修史之際者誰也。王通不見於隋書。果無是人歟。韓通無傳於五代。抑有深意歟。或方千代之眉目。孰所道也。或喩一世之冠冕。孰所言也。大扺史之作久矣。上以人主之言動政令。下而時人之賢邪是非。莫不直書而昭載。著爲不刊之書。遂成作範之規。褒貶嚴於一世。勸懲垂於百代。是以有國以來。各有史焉。藏之於金櫃石室。用以爲周柯殷鑑。列於域中之大。權以作天下之大信。此所以表裏六經。日星千禩者也。夫何世級漸降。史書多舛。人乏南董之直。筆少遷固之良。雌黄或隨其愛憎。朱墨各任其聞見。不足以爲後來之權衡也。古人立史之意。豈其然乎。玆予寡人。閱簡策以考其言議。溯往牒以定其得失。未嘗不惓惓於是。而慨然乎良史之罕有也。惟我東方。最重史事。春秋起居之職。掌其記注。內史外史之官。倣於成周。置史之方。若是其備。修史之道。宜得其要。觀乎實錄之纂次。而可知史法之蔑裂。噫。時政之記載。旣設其官。國史之編修。更屬別人。開局備員。幾盡一時之士。屬辭比事。未必三長之材。旣難專心而致志。殆同餘事文章。從以曠日而留時。祗令虛損經費。已失精約之道。安望著述之工。此未必不自於史學之不明。史才之難得而然也。何以則闡明春秋之義。而深求筆削之旨。作成荀袁之才。而俾任編摩之責。使史學日興而史才輩出乎。咨爾子大夫。身處修史之地。目撃修史之事。必有皮裏之陽秋。可裨東觀之著作。其各悉陳。予將觀覽焉。書訖。上曰。右承旨持此題。待文臣來會應製。收券入侍。右承旨先退。國榮曰。湯劑已煎待矣。上曰。入之。醫官慶絢。奉加減立效散進前。上進御。命退去。諸臣以次出。
정조 2년
戊戌閏六月二十九日申時。上御戎孝門外。頒馬入侍時。行都承旨洪國榮。行左承旨鄭民始。記事官鄭東浚徐龍輔金勉柱。以次侍立訖。上命諸都尉及承史別軍職處。各頒馬訖。上曰。諸將臣則當待再運頒賜矣。上曰。今番馬品。何如。國榮曰。反不如昨年矣。民始曰。朝參稟。自來月。當依例入之乎。上曰。例於五日一稟乎。民始曰。然矣。上曰。依此爲之。可也。上還內。諸臣以次退出。
정조 2년
戊戌閏六月二十九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。應製文收券。所捧幾何云乎。國榮曰。三十張云矣。上曰。左承旨同副承旨。持試券入侍。大提學徐命膺。行左承旨鄭民始。同副承旨李鎭衡進前。命文衡考券。上曰。都承旨亦是文任。同爲秉筆考券。可也。國榮曰。對讀誰當爲之乎。上曰。待敎爲對讀。徐龍輔進前。讀試券。上曰。逐條無一直對者。甚可慨也。讀至十四張。上曰。收券旣多。夜且向深。明日當繼考。文衡別省記入直。可也。文衡都承旨先退。命讀宿衛所內巡闕點草記訖。仍命書傳敎曰。昨秋逆變後。宿衛事體。何等嚴重。又況特創內巡之法。三營軍校內巡。各有定式之數。至有訓局內巡軍之闕點。其事甚至有入直他軍之例爲自下移充事。該都監若有紀律。豈有是事。身爲將臣。亦豈忍於昨秋後。漫忽於凡係宿衛之事乎。論厥罪狀。宜施重勘。訓鍊大將具善復處。爲先自政院。卽爲問啓。命退去。諸臣以次出。
정조 2년
行都承旨洪國榮宿衛所直。左承旨鄭民始坐。右承旨洪檢坐直。左副承旨金思穆坐。右副承旨蔡弘履坐直。同副承旨李鎭衡坐。注書柳孟養藥院直鄭東浚仕直。事變假注書李百亨仕。
정조 2년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而都目政事相値。不得爲之之意。敢啓。傳曰。知道。
정조 2년
傳于蔡弘履曰。吏曹參判金煜。頃者申飭之下。一向違召。今於都政。亦復違牌。分義固如是乎。更卽牌招參政。
정조 2년
傳于金思穆曰。冬至謝恩使。以宗班擬入。
정조 2년
傳于鄭民始曰。每都政申飭。便成近例。銓官亦視以尋常。而苟究在上者之心。亦豈徒爲文具而然哉。戊申軍功西北松都人調用。想宜另念。而初仕守令邊將。所係非細。若或放過。害及生民。銓官又或任私不擇。則予雖居於九重。有大臣焉。有言官焉。其何掩乎。其令兩銓之臣。知悉。
정조 2년
傳于李鎭衡曰。同副承旨與大提學。持應製入侍。
정조 2년
李鎭衡。以禮曹言啓曰。永禧殿第五室奉安吉日。今七月十一日定行事。啓下矣。告動駕及奉安吉時。齋戒單子中日字。改付標以入之意。敢啓。傳曰。知道。
정조 2년
鄭民始。以備邊司言啓曰。卽見公忠監司徐有隣論報本司者。則以忠州文義天安恩津等四邑未移秧處。勢將以木麥。趁今代播。該各邑留庫中。一千三石零。分排加分事爲請矣。土地陳廢。誠爲可悶。加請穀數。亦不夥然。依所請擧行之意。分付。何如。傳曰。知道。
정조 2년
又以兵曹言啓曰。去夏四朔能麽兒考講時。武臣兼宣傳官韓命祥趙鎭祿。講二次陣一次不通。都摠府經歷趙鳳逵趙升鉉。都事金處憲金魯直。刑曹正郞李達觀。訓鍊院判官曺命相。武臣兼宣傳官尹壽民朴載熙李邦翊。部將金就明李光進李顯忠洪留浩。守門將尹聖殷金尙墀。講一次陣一次不通。訓鍊院僉正崔秉敎。陣二次不通。主簿尹範勳。武臣兼宣傳官辛弼垕李漢佐張齊賢。部將韓翊柱。守門將金震郁。講一次不通。濟用監主簿張翼大。陣一次不通。竝依定式。從重推考。何如。傳曰。允。
정조 2년
蔡弘履。以宗簿寺官員。以提調意啓曰。貞聖王后上謚。王大妃殿上尊號。惠慶宮進號。延祜宮上謚封園後。譜略修正事。大臣曾已筵稟。旣承待秋擧行之敎。而淑昌冊禮。亦已多日矣。今則秋節已屆。譜略及國朝御牒。竝卽修正。何如。傳曰。待下敎。
정조 2년
又以禮曹言啓曰。太廟秋展謁。當爲取稟。而今有大祭攝行之命。不敢循例取稟。何以爲之。敢稟。傳曰。以望間推擇。
정조 2년
又以禮曹言啓曰。景慕宮展拜。每於孟春孟秋取稟事。曾已定式矣。太廟展謁。不得循例取稟。何以爲之。敢稟。傳曰。以望間推擇。
정조 2년
洪檢。以義禁府言啓曰。公忠道放未放回啓判府內。稷山縣徒年罪人金若行放送。平安道放未放回啓判付內。渭原郡竄流罪人沈履之量移事。命下矣。稷山縣徒三年定配罪人金若行放送事。分付該道道臣。渭原郡竄流罪人沈履之。平安道咸從府量移。而仍前罪目。依例發遣府書吏。自渭原郡執捉。仍令押送配所。何如。傳曰。允。
정조 2년
金思穆。以吏批言啓曰。四館陞出六品時。例有九處講後遷轉之規。而承文院褒貶時。如或有故過限。則四館積滯。不可不慮。故自前雖未經九處講。亦有陞六之規矣。今春夏等褒貶。不得爲之。故當出六品者。未免積滯。依例遷轉。何如。傳曰。允。
정조 2년
有政。吏曹判書李重祜。參判金熤未肅拜。參議李義翊。右承旨洪檢進。
정조 2년
啓曰。都目大政。堂上不可不備局。參判金熤未肅拜。卽爲牌招。同參政事。何如。傳曰。允。
정조 2년
以申大權爲引儀。李厚源爲典設別提。洪秉德爲司饔主簿。李曾祜爲工曹正郞。趙學源爲金浦郡守。李惟銓爲沙斤察訪。慶明運爲長水察訪。李光鼎爲金井察訪。黄檃爲義興縣監。權尙禧爲龍安縣監。呂榮祖爲雲山郡守。尹履相爲全羅都事。徐晦修爲靑松府使。田光濂爲茂山府使。柳文植爲富寧府使。李秀夏爲咸鏡都事。李基采爲鎭海縣監。林仁浩爲廣與主簿。李宜耆爲漢城主簿。李義和爲引儀。金載泰靖陵直長。朴海壽爲順陵直長。金載復爲司饔直長。尹遠東爲戶曹正郞。朴存源爲兎山縣監。柳鎭茂爲巨濟府使。權邁爲明川府使。趙星逵爲兵曹佐郞。沈綏之爲司䆃直長。趙鉉爲內贍直長。吳載絅爲司饔奉事。金基良爲禮賓奉事。金相丁爲內贍奉事。李德熙爲禁府都事。鄭汝晦爲尙衣別提。洪仁基爲造紙別提。李陽普爲金郊察訪。鄭衡臣爲銀溪察訪。張顯慶爲祥雲察訪。金致五爲樂安郡守。李家煥爲禮曹正郞。權之彦爲佐郞。朴天衡爲副應敎。李東郁爲副校理。申鳳周爲咸從府使。具埱爲鐵山府使。徐重修爲尙瑞直長。金重祚爲軍資奉事。尹秀東爲司饔奉事。曺允精爲金川郡守。沈公協爲監察。鄭必忠爲工曹正郞。鄭徵最南述毅爲直講。宋迪中爲雲山郡守。吳載衡爲礪山府使。李義和爲司僕主簿。李敬一爲康津縣監。鄭運聖爲活人別提。沈景錫爲尙瑞副直長。金鉉章柳河源爲典籍。嚴球爲禮山縣監。柳凝之爲永陵令。李瑞文爲引儀。趙瑍爲淮陽府使。沈有鎭爲靈光郡守。任希曾爲伊川府使。丁範祖爲襄陽府使。李重馥爲寧海府使。王漢禎爲孟山縣監。李柱延爲萬頃縣監。李光浹爲博川郡守。柳曾養爲宗廟副奉事。趙德淵爲敦寧主簿。姜宜㷜爲弘陵令。鄭一祥爲刑曹參判。黄仁點爲冬至兼謝恩使。金魯鎭爲副使。李亨元爲書狀。丁志說爲熊川縣監。黄延祚爲軍資主簿。金載聲吏曹假郞廳單付。典籍二單金養純趙慶遠。奉常奉事金夏璉。兼養賢庫直長。宋徵一單付。成均博士二單朴師赫卜台衡。李義和爲刑曹佐郞。趙思殷爲禁府都事。申大權爲長興主簿。姜應煥爲引儀。柳儞李義存爲典籍。李義弼爲大司成。沈念祖爲兼中學敎授。張集紹爲監察。宋徹爲典籍。金南瑞爲引儀。金東覽李景濟爲引儀。柳儞李義存爲監察。金孝直爲齊陵別檢。李祖承爲穆陵別檢。鄭若淳爲繕工假監役。朴民源尹之衡爲假引儀。李厚源爲司僕主簿。李應白爲引儀。李衍祥爲同義禁。金華儉爲引儀。金球爲軍器主簿。金宗㷜爲典設別提。車彦輔爲奉常奉事。權星彦具昌瑞爲典籍。安錫銓爲莊陵參奉。南龍萬爲禧陵參奉。申光權爲禮賓參奉。李基讓爲寧陵參奉。任希問爲穆陵參奉。宋煥程爲惠陵參奉。林枝秀爲淑陵參奉。柳煥德爲刑曹佐郞。金健修爲大靜縣監。洪明浩爲副校理。李儒慶爲修撰。鄭志儉爲副修撰。柳誨爲永祐園守奉官。金載道爲假引儀。沈豊之爲副修撰。趙時種爲贊儀。
정조 2년
兵批。判書李徽之。參判尹坊進。參議李憲默未肅拜。參知李世奭。左副承旨金思穆進。
정조 2년
以具八柱柳爾冑爲五衛將。柳光國爲忠壯將。金光運爲忠翊將。具明謙爲宣傳官。崔秉敎爲都摠經歷。申載文爲阿耳僉使。田光說爲城津僉使。李顯宅爲加德僉使。李再復鄭喆臣爲訓鍊判官。崔雲羽爲內禁將。李光洙李漢明爲五衛將。邊聖和爲尙州營將。李吉培爲平安監營中軍。金處坤爲京畿監營中軍。李楫爲江華中軍。羅星五爲登山僉使。申弼老爲西生僉使。河應澄爲古今島僉使。金魯直爲訓鍊僉正。鄭弼臣爲順天營將。金道爀爲晉州營將。李邦祚爲公州營將。南履五爲三陟營將。皮慶遠爲老江僉使。元命述爲文城僉使。文必燁爲天摩僉使。梁龍甲爲委曲僉使。趙鳳逵爲黄海兵虞候。柳戇爲副司直。張濩爲副司果。僉知朴洞單付。具綜爲都摠經歷。李瀁爲訓鍊僉正。李彦邦爲平安兵虞候。金漢謙爲法聖僉使。朴性善爲蒜山僉使。李翼純爲公忠監營中軍。洪志浩爲宣傳官。朴成大爲兎城僉使。洪道元爲梨津萬戶。朴浻爲五衛將。洪志浩爲訓鍊副正。尹璋爲都摠都事。洪履澤爲淸城僉使。許台爲魚游磵僉使。李弘吉爲鹿島萬戶。金履澤爲呂島萬戶。林亨德爲鉢浦萬戶。金壽亨爲多慶浦萬戶。申翊文爲忠壯將。朴龍正爲景福將。李起尙李洸爲慶熙將。洪重完爲景福將。李光燮爲都摠都事。朴光翰爲中樞經歷。李基成爲都摠經歷。金貞瑞爲唐浦萬戶。韓光敎爲天城萬戶。張泳爲西平萬戶。訓鍊主簿單李泰祜。本院去官。丁錫相爲訓鍊判官。申大偀爲訓鍊副正。金處憲爲宣傳官。韓光迪爲都摠都事。宋思鑑爲全羅左水虞候。金宗奎爲方山萬戶。崔震泰爲朱乙溫萬戶。高世晉爲古豊山萬戶。朱熻爲慈母山將別將。李泰祐爲金城山城別將。金光彦爲長津柵別將。韓鎭璋爲訓鍊判官。李在天印時彦鄭根爲主簿。趙心泰具八柱李漢明李光洙柳光國邊聖和鄭弼臣金道爀李邦祚南履五爲副護軍。尹勉升爲副司直。徐有隣爲副摠管。宋煥億爲文兼。南志默爲兼司僕將。沈墢爲同知。黄翼振李長潝爲訓鍊主簿。金景濂爲訓鍊判官。尹行修爲北評事。金振玹爲撫夷萬戶。李彦默爲訓鍊主簿。崔晟李樸洪宅夏李㙦爲副護軍。李鎭恒爲副司直。朴順陽爲都摠都事。宋應休爲訓鍊主簿。洪繼善爲判官。李殷保爲主簿。成鎭殷李鎭宇李景烈爲武兼。李光澤爲雲寵萬戶。韓命祥爲魚面萬戶。金尙墀爲鎭東萬戶。李彦春李顯益爲訓鍊主簿。金燦金禹鼎金景訥爲武兼。李命松爲部將。徐志逸爲守門將。副司果宋煥億金鼎瑞。高碩崙爲武兼。洪聖源爲東道參軍。李鎭國爲西道參軍。柳晦源爲武兼。鄭泰曾金福祥爲部將。李廷麟朴基赫申亨祿洪光國姜德鳳李陽信柳鳳得金命珣金鼎燦方處坤徐有成爲守門將。尹心澤爲自作仇非權管。南漢昌爲小農堡權管。崔壎爲同仁權管。沈鳳淳爲舊乫坡知權管。權仁寬爲三千權管。南溟老爲乾原權管。朴胤昌爲雙靑權管。李處元爲於汀灘權管。鄭呂興爲雲頭里權管。洪明德爲梁永萬洞權管。盧德令爲廟洞權管。
정조 2년
領議政金尙喆疏曰。伏以明日永禧殿修掃排設時。臣當承命進參。而臣於日昨郊館。脫着失宜。重觸風雨。歸卽昏倒。症似痁疾。寒熱交作。多般調治。尙未減歇。盡夜辛苦。今已四日矣。以此病狀。實非束帶赴公之路。玆不得不疾聲仰籲。伏乞聖明。亟賜變通。無曠敦匠之事。仍命重勘臣罪。使賤分安焉。取進止。答曰。省疏具悉卿懇。卿其安心勿辭。益加善涉焉。仍傳曰。此批答。遣史官傳喩于領議政。
정조 2년
戊戌七月初一日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。冷雨過多。傷穀必多矣。民事誠爲可悶。國榮曰。禾穀方當胚胎發穗之際。客水連注。今明間若不開霽。則秋事將未免告歉。前頭之慮。誠不少矣。上曰。昨夜訓將問啓。專事漫漶。終不直陳。誠爲可駭。國榮曰。內巡之闕點。專由於入直將官之不察。大將安能知其闕與不闕乎。上曰。司訟劇地。不可一日曠職。而漢城府。只有判尹而已。諸堂不備。委屬可慮。在前如此之時。大臣出擧條申飭矣。近來則無此例。或未知前例而然耶。國榮曰。旣有古例。則固當依例爲之。而近因多事。似未及察飭而然矣。命退去。諸臣以次出。
정조 2년
戊戌七月初一日辰時。上御誠正閣。科次入侍時。大提學徐命膺。行左承旨鄭民始。記事官鄭東浚徐龍輔金勉柱。以次進伏訖。上命命膺考券。命民始書傳敎曰。明日永禧殿修改時。左相進去事。遣史官傳諭。上曰。左相仍爲入侍事。分付。考券訖。命民始坼封。居首李家煥。之次丁俔祖。之次石宗克。上曰。入格三人。皆善作而李家煥。則文優識博。可謂罕有之實才矣。命膺曰。然矣。上曰。當更令應製入格人。竝卽來待事。分付。上曰。卿等少退。待捧券更爲入侍。可也。諸臣少退復入。民始曰。左議政徐命善來待矣。上曰。入侍。賤臣承命偕入。命善曰。夜間聖體。若何。上曰。一樣矣。命善曰。痢漸之候。益臻快復乎。上曰。近則漸得差減矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。日昨錫馬之典。感愧交切。猥以不敢當之意。略陳衷悃。及承聖批。不賜允許。臣且感且惶。未敢復事瀆擾。而第念遇事殫竭。臣子常分。嚬笑賞罰。明主所惜。伏乞亟收誤恩。以安私分焉。上曰。所辭過矣。須安心領受焉。命善曰。今日卽都政也。人主爲治。係於得人。而得人之要。專在掌銓之任其人焉。見今兩銓之臣。可謂得矣。而至若生民休戚。係於守令。不可不擇守令之階。乃是初仕。則尤宜愼簡。以至該曹該司之郞官。各得其材。俾作久任。以責成效。則庶可見丕變熙績之休矣。上曰。卿言甚好。方欲更爲飭敎矣。上曰。俄已下敎。而明日永禧殿修改時。卿須進去奉審。可也。命善曰。俄已承傳敎。當進去矣。上命命膺考券訖。命民始書傳敎曰。應製策文居首典籍李家煥。排律居首右承旨洪檢。各紙五卷筆五枝墨五笏。賜給。命退。諸臣以次退出。
정조 2년
行都承旨洪國榮宿衛所直。行左承旨鄭民始病。右承旨洪檢坐。左副承旨金思穆坐直。右副承旨蔡弘履坐。同副承旨李鎭衡坐直。注書柳孟養藥院直鄭東浚仕直。事變假注書李百亨仕。
정조 2년
李鎭衡啓曰。合辭方張之時。憲府無詣臺之員。事甚未安。除在外疏批未下外。大司憲金魯鎭。卽爲牌招。何如。
정조 2년
又啓曰。大司憲金魯鎭牌不進。執義兪彦鏶。掌令金鍾厚申熤在外。持平金翊休傳旨未下。徐有鍊疏批未下。今日監察茶時之意。敢啓。傳曰。知道。
정조 2년
傳于李鎭衡曰。右承旨。率留待初入仕守令以下。入侍。
정조 2년
李鎭衡。以弘文館言啓曰。本館下番修撰洪明浩。謂有僚員應避之嫌。陳疏徑出。將未免闕直。事甚未安。修撰洪明浩。卽爲牌招入直。何如。傳曰。允。
정조 2년
以副校理洪明浩牌不進罷職傳旨。傳于李鎭衡曰。只推。
정조 2년
李鎭衡啓曰。左議政徐命善。依下敎來待矣。傳曰。入侍。
정조 2년
傳于李鎭衡曰。承旨與奉常寺官員及初入仕。入侍。
정조 2년
李鎭衡。以弘文館言啓曰。新除授副校理李東郁。時在全羅道康津縣任所。經筵入番事緊。請斯速乘馹上來事。下諭。傳曰。知道。
정조 2년
又以弘文館言啓曰。本館上番校理嚴思晩。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
又以兵曹言啓曰。今七月初二日。晉州居私奴甘金爲名漢。自敦化門西挾門入來。嗚申聞鼓。依定式。下該曹推問。何如。傳曰。允。
정조 2년
又以禮曹言啓曰。今此養志堂酌獻禮親行時。造果處所。當於近處移設。而取考前例。則戊辰年設行於宣政殿前月廊矣。今番則以瑞暉門外武兼廳爲之。祭器。以戶曹所在推移取用之意。敢啓。傳曰。允。
정조 2년
又以司僕寺官員。以一提調意啓曰。濟州出來後。運歲貢馬二百匹內。二匹到海南致斃。一匹致陽城致斃。一匹到水原到斃。一匹到衿川病留。實納馬一百九十五匹。禾毛色別單書入之意。敢啓。傳曰。知道。
정조 2년
慶尙監司李性源疏曰。伏以太室擧躋祔之儀。顯冊備揄揚之典。帀域含生。愴喜交切。玆者大禮順成。景福攸始。臣民歡忭。中外惟均。伏念臣。猥以匪才。荐叨重寄。自西而南。居然歲且周矣。七十州按廉之責。夫豈有一日承當之望。過蒙簡知。以藩移藩。陛辭之日。筵敎曠絶。怵惕感激。身非己有。燥濕夷險。義所不辭。又於受事之初。遽値積水之災。一路民食。半入於懷襄之中。冬春賙救。茫然無策。而天地至仁。曲垂軫恤。念切如傷。恩推若保。蠲布停糴。無願不遂。救焚拯溺。惟恐後時。綸音屢下。辭旨懇惻。臣每一擎讀。夙夜祗懼。區區所自勉者。惟在於殫竭尺寸。對揚萬一。紓九重南顧之憂。救一方倒懸之急而已。至若疾病之難强。職務之多曠。則有未敢煩控。惟竢麥登之時。卽臣瓜及之限。而査陳之命。又係實惠下究。往復爬櫛。動費數月。今則數萬命飢口。幸免捐瘠。四千結陳田。許令降續。恩深澤厚。皆我聖上賜也。奉令承敎。臣亦與有榮焉。於是乎今可以丐免而言私矣。臣稟受虛薄。未老先衰。數年以來。轉成癃痼。知識本短。而加之眩瞀間作。才猷素蔑。而重以精力不逮。詞訟酬接。輒多顚錯。簿書期會。亦致愆滯。良以荒政區劃。薄有勞悴。南土卑濕。政當炎熱。種種所祟。俱係危惡。見方委身床玆。宛轉叫𠿝。一遞之願。寤寐糾結。若復嚴畏囁嚅。冒昧蹲仍。以一路旬宣之地。作臣養病之坊。則誠恐有誤民事。仰煩聖念。螻蟻微命。亦屬餘事。玆敢略入文字。仰首嗚號。伏乞聖慈。特垂諒察。亟賜遞改。俾臣早缷重擔。歸尋生路。則非臣之幸。實嶺民之幸也。臣無任屛營祈懇之至。答曰。省疏具悉。方伯體重。卿其勿辭按藩。
정조 2년
正言洪樂淵疏曰。伏以今者合辭之論。卽一國共公之論也。鄭妻之罪。傾海罄竹。難以盡書。夫人而皆言之。夫人而皆誅之。以殿下之明聖。豈不知負犯之決難容貸。而一向牢拒。終靳愈音。此固群下之誠意淺薄。未能孚格之致。而天討久稽。輿憤益切。臣之自來踪地。初不敢自處於臺閣言議之地。而沐浴之誠。秉彝同得。一向偃伏。義分之所不敢出。故纔已入城。旋卽詣臺。謂可以粗效一日之責矣。長僚引病。諸臺違牌。致使循例。謄傳之啓。拘於格例。亦未免停廢於伏閤齊討之餘。論以國體。寧有是哉。雖未知情勢實病之果如何。而其於古人輿疾之義。殊涉未安。不可以已有論啓。有所曲恕。臣謂兩司近日違牌諸臺。竝施譴責之典。亟允臺啓。以洩神人之憤焉。臣無任屛營祈懇之至。答曰。省疏具悉。臺臣事。豈是緩於懲討而然哉。所請不允。爾其勿辭察職。
정조 2년
持平徐有鍊疏曰。伏以臣踪地。復不容抗顔臺次。而日前陳疏。恩批渙宣。責之以從速察職。臣驚惶感激之極。不敢徒循其區區私義。矧當合辭齊討之時。尤不可較計去就。不得不冒沒出肅。連日詣臺。而忱誠淺薄。未能格天。尙使鄭妻之元凶巨逆。偃息自在於覆載之間。臣心之抑鬱憤痛。當如何哉。顧今臣分。莫急於討逆。實非臣言私之日。而臣之老母。素患痰癖之症。實爲累十年貞疾。每當寒暑之節。種種宿症之添劇。昨日乘熱啖冷。猝成闕癨。或吐或瀉。神氣昏綴。臣左右扶將。手執藥飮。目下情理。實不忍一刻暫離。今日萬無捨側趨臺之望。召牌降臨。未克承膺。敢陳短章。疾聲仰籲。伏乞天地父母。俯諒臣急迫之私。亟賜鐫削臣職名。俾得安意救護。千萬幸甚。答曰。省疏具悉。爾其勿辭。救護母病。
정조 2년
四學儒生幼學尹心晉許明柳輝存李陽源金載奕李世玉申大淳尹商鼎金鍒韓羽洪李東楹韓樂裕李偉祜沈魯賢李世馥趙昌濂李齊柏安鳳來宋宅明吳命勳李錫麟曺亨壽金良哲白光彦白天恕金重瑞文光瑞李宗濂朴鳳赫黃麗坤任宗臣張相五宋日修李廷煥姜杓李東明李養德尹錫命朴宗正兪在柱金載熙申載熙李濟簡金基晉尹善衡元在長元在明尹祥烈鄭存德申暾成殷鉉李敬魯徐有本任百能洪景禹金履道洪胤祚兪漢良黃仁純徐有祥鄭來正申大中金履中趙學善洪樂容洪樂貞尹浣鄭迪祚林元浩宋觀休鄭如海朴光弼等疏曰。伏以。鳴呼。國家所以設太學廩諸生。豈但爲絃誦之地。乃所以衛聖廟也。凡諸衣履琴書之遺。金石絲竹之懸。尙不敢一毫不虔。惟恐或傷。而況神位版櫝。聖神之所憑式。而洋洋如在者。則其所以敬謹祗事之道。尤何如哉。迺者移安之擧。因一時改修之役。而猶不能盡誠於半日護奉之節。致有此前所未有之變。天下事。雖曰無所不有。又安有如今日之驚痛者哉。噫。版位移安。何等重事。則半日移奉之所。但環以屛障而外無四壁之辜。依設於牑下。而內無尺紙之綢繆。遂至風力莫遏。椅卓傾墜。則數寸傷痕之。但在外櫝。殆亦賴天之靈耳。昔朱夫子親見塑像之摧毁。而聖賢厄會之歎。至發於書牘之間。今者神櫝之墜傷。顧何減於聖塑之毁傷。而閩越。特一僻縣耳。其視諸煌煌京洛太學首善之地。則其事體輕重。又逈然不同。如使朱夫子。復見今日變故。則其痛傷憂歎之心。當復如何哉。伊日太學。事當急通於主官。以爲上徹之地。而乃反低回度時。猶豫至暮而後。始有捲堂之擧。其所懷之語。亦事糊塗。嗚呼此輩。不可以吾黨之小子也。決矣。聖度寬大。特施停擧之典。臣等何敢容喙於大聖人處分。而竊伏念神櫝改造。事體誠爲重大。似或有褺瀆之慮。而此則有所不然者。非但古禮之有可徵信。就以國朝故事言之。亦有班班可據者。昔在肅廟朝壬戌。長湍府鄕校。版櫝有傷破之變。自上卽改造。又於乙丑。杆城郡聖廟。文宣王以下位櫝。有塵汚改傷之例。至今流傳。人皆知之。則不待古禮之有無。而卽此數事。豈不爲當改之一大證乎。況人家或遭水火盜賊之變。主櫝未免於傷毁。則宜隨所傷而易以新者。雜出於先賢論禮之書。此亦可爲今日之旁照。蓋事之禮。一主於敬。故雖以陳設之籩豆。薦祼之珪璋。務從完潔。而不敢以毁傷之物。間於其間者。誠以儀不及物。是曰不享。而非爲觀瞻之美而已。且如外而屋宇。微之墻壁。一或有風雨之所傷毁。則猶必改而後已。不敢少緩。矧乎神櫝。事面尤重。其何忍視其毁傷。而不思所以修改之道耶。雖使初無古禮之可據。亦不害無於禮者之禮也。而況已行典禮。若是昭然者乎。伏願亟命禮官。趁卽改櫝。以爲率禮無愆之地。斯文幸甚。臣等跡忝庠序。化沐菁莪。目見今日變故。而朝家處變之禮。或有所未盡。則臣等豈敢以謏識寡聞。恐犯汰哉之誚。而有懷無隱。聖訓所垂。忘其孤陋。相率叫閽。伏願聖明。俯垂採納焉。答曰。省疏具悉。禮也者。祗是序也。咸秩有序。然後方可謂不失禮也。向者聖廟櫝版改柒之擧。非是臆斷。卽參考宗廟之禮而行者也。今也復欲改造。則是變櫝。櫝破則改造柒罅則改修之序例也。無幾近乎失禮之序者乎。爾等所引兩邑櫝破之例。所不當引也。蓋櫝破與柒罅。大有間也。爾等退修學業。
정조 2년
戊戌七月初二日辰時。上御誠正閣。都承入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。使臣何時入來云乎。國榮曰。今日似當入來矣。上曰。左議政。永禧殿修改始役後。入侍。出榻敎上曰。注書出去。初入仕唱引儀召入。賤臣。承命而出。與假引儀金東覽李景濟金載道朴民源尹之衡進前。上下詢職姓名。東覽等仰對。上曰。汝等誰之族乎。次第奏對。可也。東覽曰。臣則金東弼之族矣。景濟載道曰。臣等則中人矣。民源曰。臣則朴師訥十一寸矣。之衡曰。臣則尹東喆侄矣。命先退。上曰。觀其外貌。則可謂極擇。而其唱之能否。未可知矣。國榮曰。聞皆善唱云矣。上曰。守令察訪。吏兵批初入仕邊將中軍營將虞候留待。出榻敎命退去。諸臣以次出。
정조 2년
戊戌七月初二日巳時。上御熙政堂。左議政。留待守令察訪邊將初仕人。入侍時。左議政徐命善。右承旨洪檢。記事官鄭東浚徐龍輔金勉柱。明川府使權邁。巨濟府使柳鎭茂。礪山府使吳載衡。茂山府使田光濂。伊川府使任希曾。淮陽府使趙瑍。靑松府使徐晦修。咸從府使申鳳周。樂安郡守金致五。博川郡守李光浹。雲山郡守呂榮祖。龍安縣監權尙禧。孟山縣監王漢禎。熊川縣監丁志說。康津縣監李敬一。雲峰縣監宋迪中。萬頃縣監李柱延。沙斤察訪李惟銓。長水察訪慶明運。金郊察訪李陽普。祥雲察訪張顯慶。金井察訪李光鼎。京畿中軍金處坤。江華中軍李緝。平安兵虞候李彦邦。黃海兵虞候趙鳳逵。城津僉使田光說。文城僉使元命圭。淸城僉使洪履澤。老江僉使皮慶遠。天摩僉使文必燁。西生僉使申弼老。法聖僉使金漢謙。兎城僉使朴成大。古今島僉使河應澄。委谷僉使梁龍甲。登山僉使羅星五。加德僉使李顯宅。阿耳僉使申載文。魚游澗僉使許台。鍊浦萬戶林亨德。西平萬戶張泳。唐浦萬戶金鼎瑞。鹿島萬戶李弘吉。多慶浦萬戶金壽亨。天城萬戶韓光敎。古豊山萬戶高世普。方山萬戶金宗圭。穆陵參奉任希問。以次進伏訖。命善曰。夜間聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上命守令察訪邊將初仕人。以次進前。各奏職姓名及履歷七事。至吳在衡。檢曰。筵體何等嚴重。而礪山府使吳載衡。奏對之際。頗有衒能之意。極涉未安。推考。何如。上曰。依爲之。出擧條至金漢謙。檢曰。法聖僉使金漢謙。俯詢之下。誤對職名。事甚矇然。不可無警。推考。何如。上曰。依爲之。出擧條上曰。三使臣入侍。賤臣承命出來。與上使蔡濟恭。副使鄭一祥。書狀沈念祖進伏。上曰。萬里原濕。善爲往返乎。濟恭等曰。王靈所曁。得保軀殻矣。上曰。咨文。何以呈納乎。濟恭曰。其間事狀。已於先來狀啓。略略提達。而臣等自到彼境。探問彼輩之言。則以爲咨文之改書以呈。雖無前例。前本旣有頉處。則其在敬謹之道。不可不更呈云。故臣於到館之日。直往禮部。見尙書謝容。以爲小邦不能點檢文字。以致皇上之嚴敎。不敢以舊本久塵天陛。敢此入來云。仍出示改書之本。則視之良久。受置卓上。而見其氣色。則頗有趑趄難處之意。故臣等。問諸譯輩。則以爲皇帝以年老之致。大小文字。惡見老字。而今此咨文中。亦有老字。故謝容輩。以是難處云。臣等更謂謝容曰。萬里上表。事當愼密。故有此副本一通。願以此呈之。謝容輩。見之大悅。以爲此本甚好。以此呈納極可云。故仍卽呈納而來矣。上曰。今番使行。不可不入去乎。濟恭曰。然矣。初則皇帝。多有未安之意。自臣等入去之後。氣色欣悅。促入咨文。極加稱賞。以爲朝鮮之禮節。他國所無云矣。上曰。彼國亦有豊登乎。濟恭曰。遼野可謂無前大豊云。上曰。比我境。何如。一祥曰。龍灣以東。不下遼野。而畿內。則百穀大豊。又非遼野之比矣。上曰。彼國事情。有何可聞者耶。濟恭曰。大體論之。乾隆可謂英傑之主。而今則年記已老。治平亦久。方內無兵革之憂。海外有賓伏之休。驕生於逸。弊起於安。政令之間。類多嚴急。事爲之際。率皆侈泰。土木之役。傾盡帑儲。遊觀之跡。殆遍天下。一或不愜於意。便施孥戮之典。昨年又以文字間微細之事。惹起大獄。漢人士類。太半誅戮。而多設禁條。凡學問著述。偶語等屬。竝抵重律。人皆以此慓慓不自安云矣。上曰。卿等見乾隆之顔乎。濟恭曰。於擧動之時。暫時望見。而骨格俊秀。肥膚豊偉。眞太平天子之像矣。命退。諸臣以次退出。
정조 2년
戊戌七月初二日酉時。上御誠正閣。初入仕入侍時。左副承旨金思穆。記事官柳孟養徐龍輔金勉柱。守門將朴基赫申亨祿柳鳳得金鼎燦。以次進伏訖。上曰。奉常僉正入侍。奉常僉正崔錫圭進前。上謂錫圭曰。居於何地乎。錫圭對曰。居在鳳山矣。上曰。酌獻禮果品。器數幾何。錫圭曰。中朴桂五器。散子四器矣。上曰。永禧殿器數。亦如此乎。錫圭曰。然矣。上曰。酌獻禮或有無果之例乎。前例知入。錫圭。承命出去。上下詢基赫等職姓名。又下詢取才矢數。命先退。錫圭。還入奏曰。臣出問前例。則酌獻禮。皆有果云矣。錫圭先退。命書學儒疏批。命書慶尙監司李性源疏批。命書持平洪樂淵疏批訖。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨洪檢坐。左副承旨金思穆坐。右副承旨蔡弘履坐直。同副承旨李鎭衡坐直。注書柳孟養藥院直鄭東浚仕直。事變假注書李百亨仕。
정조 2년
傳于金思穆曰。吏兵批初入仕守令邊將。留待。
정조 2년
傳于蔡弘履曰。初入仕守令邊將。同爲入侍。
정조 2년
傳于李鎭衡曰。訓將。明日使之入來。
정조 2년
李鎭衡。以弘文館言啓曰。副校理洪明浩。旣有只推之命。與新除授副應敎朴天衡。一體牌招察任。何如。傳曰。允。
정조 2년
又以吏曹言啓曰。新除授大靜縣監金健修呈狀內。矣身父今年洽滿七十。揆以法例。不得冒赴。斯速入啓變通云。親年七十歲以上者。勿差三百里外遠邑守令。載在法典。依例改差。何如。傳曰。允。
정조 2년
戊戌七月初三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。養志堂酌獻禮時。永禧殿祭器。欲移用矣。頃日大臣。以爲移用於養志堂。則其日影幀移奉後。當卽行酌獻禮。祭器往來之際。有未及之慮。以戶曹所在祭器。取用於養志堂酌獻禮。爲便好云。故予亦將以此爲之矣。更思之。戶曹所在祭器。終有不潔之慮。若除果品。則不用鍮器。只用磁器。故招奉常寺官員。問其酌獻禮時除果品前例。則以無前例仰對。旣無前例。則不可遽除果品。今則不得不以戶曹所在祭器。洗滌以用之意。已分付。而終涉未安矣。國榮曰。精洗以用。則有何不潔之慮乎。上曰。今則予病快差。立效散停止。似好矣。國榮曰。聖候今旣快復。姑爲停止。好矣。上曰。進御加減立效散。停止。出榻敎命退去。諸臣以次出。
정조 2년
戊戌七月初三日辰時。上御誠正閣。左議政。留待守令初仕人入侍時。左議政徐命善。行左承旨鄭民始。記事官鄭東浚徐龍輔金勉柱。雲峰縣監宋迪中。禮山縣監嚴球。永祐園守奉官柳誨。以次進伏訖。命善曰。夜間聖體。若何。上曰。一樣矣。命善曰。痢候今已快復耶。上曰。今則更無餘症矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。立效散。當連爲煎入乎。上曰。今則諸症已復。自今日停止。可也。出榻敎命迪中進前。下詢職姓名及七事。上曰。峽邑多弊。乃心奉公。毋替朝家委寄之意。命球進前。下詢職姓名及七事。上曰。下去懋哉。命誨進前。下詢職姓名。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨洪檢坐。左副承旨金思穆坐直。右副承旨蔡弘履坐。同副承旨李鎭衡坐直。注書柳孟養藥院直鄭東浚仕直。事變假注書李百亨仕。
정조 2년
洪檢啓曰。合辭方張之時。兩司無詣臺之員。事甚未安。除在外傳旨未下受由外。大司憲金魯鎭。正言洪樂淵。竝卽牌招。何如。傳曰。允。
정조 2년
傳于金思穆曰。都承旨入侍。
정조 2년
李鎭衡。以弘文館言啓曰。本館下番副修撰臣沈豊之。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
以大司諫尹師國。持平金翊休。司諫洪彦喆。正言李洪載等。牌不進罷職傳旨。傳于李鎭衡曰。只推。
정조 2년
洪檢啓曰。大司諫尹師國。司諫洪彦喆。持平金翊休。正言李弘載。旣有只推之命。一體牌招。何如。傳曰。允。
정조 2년
以副校理朴天衡。副應敎洪明浩。牌不進罷職傳旨。傳于李鎭衡曰。只推。
정조 2년
蔡弘履啓曰。監察十三員內。四員禁推。五員未署經。三員秋享大祭齋宿。一員入直。茶時及來頭祭享。將無以推移分排。在前如此之時。有未署經監察。署前行公之例。今亦依此例。出仕事分付。何如。傳曰。允。
정조 2년
有政。吏批。判書李重祜呈辭在外。參判金熤未肅拜。參議李義翊。同副承旨李鎭衡進。啓曰。判書李重祜呈辭受由。參判金熤牌不進。小臣獨政未安。何以爲之。敢稟。傳曰。只出緊任。
정조 2년
以李東泰爲修撰。李普行爲左尹。鄭好仁爲知義禁。韓用和爲西原縣監。金重玉爲大靜縣監。兼春秋二單鄭必信柳煥德。兼掌令沈念祖減下。
정조 2년
兵批。判書李徽之受由。參判尹坊入直進。參議李憲默在外。參知李世奭病。同副承旨李鎭衡進。
정조 2년
以鄭景淳爲副護軍。吳載紹爲副司直。
정조 2년
口傳政事。以具八柱爲內禁將。具純爲兼司僕將。李儒敬爲宣傳官。
정조 2년
傳于李鎭衡曰。大提學。待明朝牌招。
정조 2년
以黃海監司徐有寧狀啓。谷山鳳嗚坊等居無役金呂化子今年生。二十二名等埋死事。傳于蔡弘履曰。令本道恤典擧行。
정조 2년
鄭民始。以都摠府言啓曰。今日入直內三廳。武兼禁軍及軍兵等。中日習射事。標信啓請矣。日勢已晩。不得爲之之意。敢啓。傳曰。知道。
정조 2년
又以御營廳言啓曰。本廳字內惠化門北邊鷹峰近處。體城頹毁處修築事。前已啓下矣。明日爲始。修築之意。敢啓。傳曰。知道。
정조 2년
又啓曰。本廳字內惠化門南邊駝駱山近處。體城頹毁處。今已畢築。而女墻仍爲始役矣。把守軍。依例撤罷之意。敢啓。傳曰。知道。